**გ ზ ა მ კ ვ ლ ე ვ ი**

**მუნიციპალიტეტის მერის მიმართვა მოქალაქეებისადმი**

მოგესალმებით,

ყოველწლიურად, მუნიციპალიტეტის ბიუჯეტის დამტკიცებით მნიშვნელოვანი გადაწყვეტილებები მიიღება იმის შესახებ, თუ საიდან უნდა შეივსოს მუნიციპალიტეტის ბიუჯეტი და როგორ დაიხარჯოს იგი.

ეს გზამკვლევი დოკუმენტი მიზნად ისახავს ახსნას, თუ როგორ მოხდება ფულის შეგროვება და დახარჯვა 2024 წელს. იგი დაწერილია მარტივი ენით, რათა ის გასაგები და გამოყენებული იყოს ფართო საზოგადოების მიერ. ეს საშუალებას მისცემს მოქალაქეებს გაეცნონ საბიუჯეტო პროცესს და სურვილის შემთხვევაში მონაწილეობა მიიღონ მასში.

მამუკა წოწერია

**ზუგდიდის მუნიციპალიტეტის მოკლე აღწერა**


ზუგდიდის მუნიციპალიტეტი ადმინისტრაციულ - ტერიტორიული ერთეულია სამეგრელო-ზემო სვანეთის რეგიონის სამხრეთ-დასავლეთ მხარეში.



### **მდებარეობა**

ზუგდიდის მუნიციპალიტეტის ტერიტორია მდებარეობს დასავლეთ საქართველოს ცენტრალურ ნაწილში (ფართობი–692 კვ.კმ), მისი დასავლეთი საზღვარი გაუყვება შავი ზღვის სანაპიროს (განმუხური, ანაკლია), ჩრდილო–დასავლეთით აფხაზეთის ადმინისტრაციული ზოლი (გალის რაიონი), ჩრდილოეთით და ჩრდილო–აღმოსავლეთით წალენჯიხის მუნიციპალიტეტის, აღმოსავლეთით ჩხოროწყუს მუნიციპალიტეტის, სამხრეთით კი, ხობის მუნიციპალიტეტის ტერიტორიები ესაზღვრება.

### 



### **გეოგრაფია**

### ზუგდიდის მუნიციპალიტეტის ტერიტორია ლანდშაფტურად შემდეგნაირად იყოფა 1. დაჭაობებული ვაკე–დაბლობი; 2. ჭალები; 3. დაბალი ვაკე–დაბლობი; 4. ბორცვიანი მთისწინეთი; 5. კარსტული სერი.

სანაპირო ზოლის საკურორტო ქვეზონის ძირითად სამკურნალო პირობებს წარმოადგენს ზღვა, ზღვიური ჰაერი, მასში არსებული ზღვიური წარმოშობის ქიმიური მიკროელემენტები და მზის სხივების სიუხვე. ეს პირობები წარმატებით შეიძლება იქნეს გამოყენებული გულ–სისხლძარღვთა სისტემით დაავადებულთა სამკურნალოდ, ამ ქვეზონაში მდებარეობს ანაკლია.

### **მმართველობის ორგანოები**

ადგილობრივი თვითმმართველობის წარმომადგენლობითი ორგანოა მუნიციპალიტეტის საკრებულო. ზუგდიდის მუნიციპალიტეტის საკრებულო შედგება 45 წევრისგან. მათგან 30 არჩეულია პროპორციული, ხოლო 15 მაჟორიტარული სისტემით. ზუგდიდის მუნიციპალიტეტში, ისევე როგორც საქართველოს ყველა სხვა მუნიციპალიტეტში აღმასრულებელ ხელისუფლებას ახორციელებს პირდაპირი წესით არჩეული მერი. მუნიციპალიტეტის მერი აღმასრულებელ ხელისუფლებას ახორციელებს მუნიციპლიტეტის მერიის სტრუქტურული ერთეულების (სამსახურები), მუნიციპალიტეტის მიერ დაფუძნებული არასამეწარმეო (არაკომერციული) იურიდიული პირების მეშვეობით.

ზუგდიდის მუნიციპალიტეტი მოიცავს 53 ადმინისტრაციულ ერთეულს.

### **მოსახლეობა**

ზუგდიდის მუნიციპალიტეტის მოსახლეობა დევნილთა ჩათვლით  შეადგენს 161351 ადამიანს, აქედან 98.2% ქართველია, 0.9% - რუსი, 0.1% - უკრაინელი, 0.1% - აფხაზი, სხვა დანარჩენი კი - 0.7%.

### **თვითმმართველი ერთეულის ძირითადი ფინანსური დოკუმენტები**

მუნიციპალიტეტის ძირითადი ფინანსური დოკუმენტებია: მუნიციპალიტეტის პრიორიტეტების დოკუმენტი და მუნიციპალიტეტის ბიუჯეტი.

პრიორიტეტების დოკუმენტი - არის მუნიციპალიტეტის განვითარების ძირითადი გეგმა რომელიც ასახავს ინფორმაციას საშუალოვადიანი სამოქმედო გეგმების შესახებ; დოკუმენტი მოიცავს ინფორმაციას როგორც გასულ პერიოდზე, ასევე მომდევნო 4 წლის განმავლობაში ბიუჯეტიდან დასაფინანსებელი პრიორიტეტებისა და პროგრამების შესახებ.

**რა არის ბიუჯეტი?**

ტერმინი „ბიუჯეტი“ („Budget”) ინგლისური სიტყვაა და ტომარას ნიშნავს. ანუ შეიძლება ვთქვათ, რომ ბიუჯეტი არის მთავრობის ტომარა, რომელიც ივსება და იხარჯება ყოველდღიურად.

დღეს საქართველოში ბიუჯეტი წარმოდგენს შესაბამისი დონის ხელისუფლების ორგანოების მიერ საკუთარი უფლებებისა და ვალდებულებების შესრულების მიზნით მისაღები და გასაცემი ფულადი სახსრების ერთობლიობას, მათი შეგროვებისა და გადახდის გეგმას. ამ სახით პროგნოზი კეთდება მომდევნო 4 წელზე, ხოლო მმართველობის შესაბამისი ორგანობის მიერ ბიუჯეტი მტკიცდება და აღსრულებას ექვემდებარება მომდევნო 1 წლისათვის.

მოქმედი კანონმდებლობითა და საბიუჯეტო მოწყობის მიხედვით საქართველოში არსებობს ბიუჯეტის სამი დონე: საქართველოს სახელმწიფო, ავტონომიური რესპუბლიკების რესპუბლიკური და ადგილობრივი თვითმმართველი ერთეულის ბიუჯეტები. ბიუჯეტები მტკიცდება შესაბამისი დონის ხელისუფლებების მიერ.

აუცილებელია ვიცოდეთ, რომ ყველა დონის ბიუჯეტის შევსების წყარო არის მოსახლეობა, ანუ მოსახლეობის მიერ გადახდილი გადასახდებით ივსება ბიუჯეტი.

### **საბიუჯეტო პროცესი**

საქართველოში საბიუჯეტო პროცესის ძირითადი ეტაპები დარეგულირებულია საბიუჯეტო კოდექსით, ხოლო შიდა საბიუჯეტო კალენდარს ამტკიცებს მუნიციპალიტეტის მერი. ზუგდიდის მუნიციპალიტეტში შიდა საბიუჯეტო კალენდარი მოიცავს შემდეგ ეტაპებს:

ქვემოთ მოცემულ გრაფიკში წარმოდგენილია საბიუჯეტო ციკლის ეტაპები:

მუნიციპალური ორგანოების როლი საბიუჯეტო პროცესში გამიჯნულია კანონმდებლობით. ეს კანონებია ადგილობრივი თვითმმართველობის კოდექსი და საბიუჯეტო კოდექსი.

### **საიდან მოდის ფული ბიუჯეტში?**

კანონმდებლობა არეგულირებს იმ გადასახდელების ჩამონათვალს რომლითაც ივსება ბიუჯეტი. გადასახადებს ბიუჯეტში იხდიან მოქალაქეები და ბიზნესი. ეს გადახდილი თანხები საბიუჯეტო კოდექსის შესაბამისად ნაწილდება სხვადასხვა დონის ბიუჯეტებში. მუნიციპალიტეტის ბიუჯეტში ირიცხება შემდეგი სახის შემოსავლები: დამატებული ღირებულების გადასახადი (დღგ) 19%, ქონების გადასახადი (გარდა მიწისა), მიწის გადასახადი, ბუნებრივი რესურსების მოსაკრებელი, დასუფთავების მოსაკრებელი, იჯარით გაცემული ქონებიდან შემოსული თანხები, სხვა ადგილობრივი მოსაკრებლები და გადასახდელები, ასევე ქონების გაყიდვიდან შემოსული სახსრები. ცენტრალური ხელისუფლება კაპიტალური პროექტებისთვის და დელეგირებული უფლებების განსახორციელებლად მუნიციპალიტეტს უნაწილებს გარკვეულ თანხებს, რასაც ეწოდება გრანტები. ასეთი გრანტები მუნიციპალიტეტში ძირითადად წლის განმავლობაში ირიცხება და შესაბამისად მუნიციპალიტეტი აზუსტებს თავდაპირველ ბიუჯეტს. როდესაც ხარჯები შემოსავალზე მეტია, მუნიციპალიტეტს უფლება აქვს აიღოს სესხი. ამ კუთხით მუნიციპალიტეტს ძირითადად საქართველოს ფინანსთა სამინისტრო ეხმარება.

ზემოთ აღნიშნული თანხების ბიუჯეტში მობილიზებაზე პასუხისმგებელია როგორც ცენტრალური ხელისუფლება ასევე ადგილობრივი - მუნიციპალიტეტის ხელისუფლება. კერძოდ, ცენტრალური ხელისუფლება (შემოსავლების სამსახური) უწევს ადმინისტრირებას შემდეგი სახის შემოსავლებს: დამატებული ღირებულების გადასახადიდან (დღგ) 19%, ქონების გადასახადი (გარდა მიწისა), მიწის გადასახადი, ბუნებრივი რესურსების მოსაკრებელი. ადგილობრივი ხელისუფლება - დასუფთავების მოსაკრებელს, იჯარით გაცემული ქონებიდან მისაღებ თანხებს და სხვა ადგილობრივი მოსაკრებლებს და გადასახდელებს, ასევე ეს უკანასკნელი პასუხისმგებელია მუნიციპალური ქონების პრივატიზებისას თანხების მობილიზებაზე.

ცენტრალური ხელისუფლება პასუხისმგებელია ასევე მუნიციპალიტეტისთვის გრანტის სახით თანხების გამოყოფაზე. ასეთი თანხები მუნიციპალიტეტის ბიუჯეტის მნიშვნელოვან ნაწილს წარმოადგენს და ძირითადად ხმარდება კაპიტალური პროექტების დაფინანსებას, სკოლის მოსწავლეების ტრანსპორტით უზრუნველყოფასა და საზოგადოებრივი ჯანდაცვის დაფინანსებას.

**ზუგდიდის მუნიციპალიტეტის 2022-2024 წლის შემოსულობები**

2022 წელს ზუგდიდის მუნიციპალიტეტში მთლიანობაში მობილიზებული იქნა 64 464 700 (სამოცდაოთხი მილიონ ოთხას სამოცდაოთხი ათას შვიდასი) ლარი. მთლიან შემოსულობებში თითოეული შემოსულობის ხვედრითი წილი შემდეგია:

|  |  |  |
| --- | --- | --- |
| **2022 წლის ზუგდიდის მუნიციპალიტეტის შემოსულობების სტრუქტურა (ათას ლარებში)** | | |
| **შემოსულობის დასახელება** | **2022 წელი** | |
| **თანხა** | **პროცენტი** |
| მიწის გადასახადი | 1 956.1 | 3.0% |
| ქონების გადასახადი (გარდა მიწისა) | 6 809.7 | 10.6% |
| დღგ | 34 268.3 | 53.2 % |
| გრანტები | 14 633.3 | 22.7 % |
| ბუნებრივი რესურსების მოსაკრებელი | 227.3 | 0.4 % |
| ტერიტორიის დასუფთავების მოსაკრებელი | 575.3 | 0.8 % |
| იჯარიდან შემოსავალი | 213.9 | 0.3 % |
| სხვა დანარჩენი შემოსავლები | 5 204.7 | 8.1 % |
| არაფინანსური აქტივები | 576.1 | 0.9 % |
| **სულ შემოსულობა** | **64 464.7** | **100.0%** |

2023 წლის 03 ნოემბრის მდგომარეობით მთლიანობაში ზუგდიდის მუნიციპალიტეტის შემოსულობები დაგეგმილია 74 408 200 (სამოცდათოთხმეტი მილიონ ოთხას რვა ათას ორასი) ლარის ოდენობით. მთლიან შემოსულობებში თითოეული შემოსულობის ხვედრითი წილი შემდეგია:

|  |  |  |
| --- | --- | --- |
| **2023 წლის ზუგდიდის მუნიცპალიტეტის შემოსულობების სტრუქტურა (ათას ლარებში)** | | |
| **შემოსულობის დასახელება** | **2023 წელი** | |
| **თანხა** | **პროცენტი** |
| მიწის გადასახადი | 1 440.0 | 1.9 % |
| ქონების გადასახადი (გარდა მიწისა) | 6 860.0 | 9.2 % |
| დღგ | 38 623.2 | 51.9 % |
| გრანტები | 16 166.1 | 21.7 % |
| რენტა | 1 400.0 | 1.9 % |
| ტერიტორიის დასუფთავების მოსაკრებელი | 550.0 | 0.7 % |
| სხვა დანარჩენი შემოსავლები | 5 668.9 | 7.7 % |
| არაფინანსური აქტივები | 3 700.0 | 5.0 % |
| **სულ შემოსულობა** | **74 408.2** | **100.0%** |

2024 წელს ზუგდიდის მუნიციპალიტეტში მთლიანობაში შემოსულობები დაგეგმილია 64 000.0 ათასი ლარის ოდენობით. მთლიან შემოსულობებში თითოეული შემოსულობის ხვედრითი წილი შემდეგია:

|  |  |  |
| --- | --- | --- |
| **2024 წლის ზუგდიდის მუნიცპალიტეტის შემოსულობების სტრუქტურა (ათას ლარებში)** | | |
| **შემოსულობის დასახელება** | **2024 წელი** | |
| **თანხა** | **პროცენტი** |
| მიწის გადასახადი | 1,700.0 | 2.6 % |
| ქონების გადასახადი (გარდა მიწისა) | 7,500.0 | 11.7 % |
| დღგ | 45,540.3 | 71.1 % |
| გრანტები | 315.6 | 0.6 % |
| ბუნებრივი რესურსების მოსაკრებელი | 300.0 | 0.5 % |
| ტერიტორიის დასუფთავების მოსაკრებელი | 600.0 | 0.9 % |
| იჯარიდან შემოსავალი | 440.0 | 0.7 % |
| სხვა დანარჩენი შემოსავლები | 7,604.1 | 11.9 % |
| **სულ შემოსულობა** | **64,000.0** | **100.0%** |

2022-2024 წლებში მუნიციპალიტეტის მთლიანი შემოსულობების დინამიკა შემდეგია:

ზუგდიდის მუნიციპალიტეტის შემოსულობების განხილვისას პირველ რიგში უნდა აღინიშნოს, რომ 2024 წლის ბიუჯეტის პროექტის მაჩვენებლები არ მოიცავს სახელმწიფო ბიუჯეტიდან გამოყოფილ გრანტებს. მათ შორისაა, რეგიონების განვითარების ფონდიდან გამოსაყოფი ტრანსფერები ინფრასტრუქტურული პროექტებისათვის. როგორც ზემოთ აღვნიშნეთ ეს თანხები გამოიყოფა წლის განმავლობაში და ამ ტრანსფერების გამოყოფის შემდგომ 2024 წლის მაჩვენებელი დაახლოებით გაუტოლდება გასული წლის მაჩვენებელს.

### **როგორ იხარჯება ფული?**

მთავრობის მიერ შეგროვებული თანხა იხარჯება მუნიციპალიტეტის სხვადასხვა საჭიროებისამებრ. ეს თანხა პირობითად იყოფა მიმდინარე და კაპიტალურ ხარჯებად. მიმდინარე ხარჯები მოიცავს საჯარო მოხელეების ხელფასებს, კომუნალურ გადასახდებს, სკოლამდელი სააღმზრდელო დაწესებულებების ფუნქციონირების, მუნიციპალიტეტის ტერიტორიის დასუფთავებისა და მოვლა-შენახვის ხარჯებს და სხვა; ხოლო კაპიტალური ხარჯები - გზების, ხიდების, საბავშვო ბაღების და სხვა მუნიციპალური ობიექტების მშენებლობის, რეაბილიტაციისა და შეკეთების ხარჯებს. ასევე ბიუჯეტში განსაზღვრულია ნაკისრი ვალდებულებების (სესხის) დაფარვის ხარჯები. ხარჯების მიმართულებებს, თუ სად და როგორ უნდა მოხდეს თანხების ხარჯვა ამტკიცებს მუნიციპალიტეტის საკრებულო ხმათა უმრავლესობით. ბიუჯეტის აღსრულება კი ხდება მუნიციპალიტეტის აღმასრულებელი ორგანოს - მერიის მიერ.



**მუნიციპალიტეტის გადასახდელები 2024 წელს - 64.0 მილიონი**

აღნიშნული სახსრები ბიუჯეტის მიხედვით განაწილებულია შემდეგი პრიორიტეტების მიხედვით:

* ინფრასტრუქტურის განვითარება
* დასუფთავება და გარემოს დაცვა
* განათლება
* კულტურა, ახალგაზრდობა და სპორტი
* ჯანმრთელობის დაცვა და სოციალური უზრუნველყოფა
* მმართველობა

2024 წლის ბიუჯეტის პროექტში პრიორიტეტების მიხედვით ასიგნებები გადანაწილებულია შემდეგნაირად:

|  |  |  |
| --- | --- | --- |
| **პრიორიტეტების დასახელება** | **თანხა** | **პროცენტი** |
| ინფრასტუქტურა | 14,713.0 | 22.9% |
| დასუფთავება და გარემოს დაცვა | 8,410.0 | 13.1% |
| განათლება | 12,605.0 | 19.7% |
| კულტურა, რელიგია, ახალგაზრდობის ხელშეწყობა და სპორტი | 6,495.0 | 10.2% |
| მოსახლეობის ჯანმრთელობის დაცვა და სოციალური უზრუნველყოფა | 4,945.0 | 7.7% |
| მმართველობა | 16,832.0 | 26.3% |
| **სულ ჯამი** | **64000.0** | **100.00%** |

### **კაპიტალური ბიუჯეტი**

როგორც აღვნიშნეთ ბიუჯეტის გადასახდელები იყოფა მიმდინარე და კაპიტალური დანიშნულების ხარჯებად. კაპიტალური ხარჯები წარმოადგენს ისეთ ხარჯს რომლის ფარგლებშიც ხორციელდება საინვესტიციო ხასიათის პროგრამები, მაგალითად გზების, ხიდების, შენობების მშენებლობა, რეკონსტრუქცია, შეკეთება და სხვა. აქვე კიდევ ერთხელ უნდა აღინიშნოს, რომ კაპიტალურ დანახარჯებს წლის განმავლობაში დაემატება ცენტრალური ხელისუფლების მიერ რეგიონალური განვითარების ფონდიდან გამოყოფილი თანხები.

### **ინფრასტრუქტურის განვითარება**

ზუგდიდის მუნიციპალიტეტის 2024 წლის ბიუჯეტის ასიგნებების 23% გამოყოფილია ინფრასტრუქტურის დასაფინანსებლად, რაც ნომინალურ გამოხატულებაში 14 713.0 ათას ლარს შეადგენს. აღნიშნული თანხები მთლიანად წარმოადგენს ზუგდიდის მუნიციპალიტეტის ბიუჯეტის საკუთარ შემოსულობებს. კიდევ ერთხელ აღვნიშნავთ, რომ 2024 წლის ბიუჯეტის პროექტის წარმოდგენილი ვარიანტი არ ითვალისწინებს სახელმწიფო ბიუჯეტიდან ინფრასტრუქტურული პროექტებისათვის გამოსაყოფ კაპიტალურ ტრანსფერს. 2022-2024 წლებში ინფრასტრუქტურისთვის გამოყოფილი ასიგნებების მოცულობა ასეთია:

2024 წლის ბიუჯეტის პროექტით, ინფრასტრუქტურის პრიორიტეტის ფარგლებში დაგეგმილია შემდეგი პროგრამების დაფინანსება:

*(ათას ლარებში)*

|  |  |  |
| --- | --- | --- |
| **02 00** | **ინფრასტრუქტურის მშენებლობა, რეაბილიტაცია და ექსპლოატაცია** | **14,713.0** |
| 02 01 | საგზაო ინფრასტრუქტურის განვითარება | 1,000.0 |
| 02 01 01 | გზების მშენებლობა რეაბილიტაცია  და მოვლა შენახვა | 600.0 |
| 02 01 02 | ხიდების მშენებლობა რეაბილიტაცია | 150.0 |
| 02 01 03 | საგზაო ნიშნები და უსაფრთხოება | 250.0 |
| 02 02 | წყლის სისტემის განვითარება | 700.0 |
| 02 02 01 | წყლის სისტემის რეაბილიტაცია  და ექსპლოატაცია | 250.0 |
| 02 02 02 | სანიაღვრე არხების მშენებლობა  რეაბილიტაცია და ექსპლოატაცია | 450.0 |
| 02 03 | გარე განათების მოწყობა-რეაბილიტაცია და ექსპლუატაცია | 1,500.0 |
| 02 04 | მუნიციპალური ტრანსპორტის განვითარება | 3,300.0 |
| 02 04 01 | მუნიციპალური ტრანსპორტის  ხელშეწყობის პროგრამა | 3,300.0 |
| 02 05 | ბინათმესაკუთრეთა ამხანაგობის განვითარების ხელშეწყობის პროგრამა | 250.0 |
| 02 06 | სოფლის მხარდაჭერის პროგრამა | 300.0 |
| 02 07 | კეთილმოწყობა | 5,548.0 |
| 02 07 01 | მუნიციპალიტეტის კეთილმოწყობის ღონისძიებათა უზრუნველყოფის პროგრამა( მათ შორის მწვანე ბიუჯეტი 100.0 ათ.ლარი) | 4,900.0 |
| 02 07 03 | ზუგდიდის მუნიციპალიტეტის საკუთრებაში არსებული აქტივების კეთილმოწყობა და შეძენა | 648.0 |
| 02 08 | სამეგრელო-ზემო სვანეთის რეგიონის პოპულარიზებისკენ მიმართული  აქტივობების კოორდინირება | 30.0 |
| 02 09 | რგფ-დან მგფ-დან განსახორციელებელი  პროექტების თანადაფინანსება | 620.0 |
| 02 10 | სტიქიის შედეგების სალიკვიდაციო  ღონისძიებების პროგრამა | 100.0 |
| 02 11 | სამშენებლო ზედამხედველობის და  ექსპერტიზის ხარჯები | 20.0 |
| 02 12 | საპროექტო სახარჯთაღრიცხვო  დოკუმენტაციის შედგენის ხარჯი | 300.0 |
| 02 13 | მიწების საკადასტრო ნახაზების შედგენის  და ქონების შეფასების ხარჯები | 15.0 |
| 02 15 | საინვესტიციო პროექტების,დონორებთან ურთიერთობის და ტურიზმის  ხელშეწყობის პროგრამა | 30.0 |
| 02 16 | სამოქალაქო ბიუჯეტი | 1000.0 |

### **დასუფთავება და გარემოს დაცვა**

2024 წლის ბიუჯეტის ასიგნებების 13% გამოყოფილია მუნიციპალიტეტის დასუფთავებისთვის, რაც ნომინალურ გამოხატულებაში 8,410.0 ათას ლარს შეადგენს. 2022-2024 წლებში პრიორიტეტის ფარგლებში გამოყოფილი ასიგნებების მოცულობა ასეთია:

მუნიციპალიტეტის დასუფთავებისა და გარემოს დაცვის პრიორიტეტის ფარგლებში დაგეგმილია შემდეგი პროგრამების დაფინანსება:

|  |  |  |
| --- | --- | --- |
| **03 00** | **დასუფთავება და გარემოს დაცვა** | **8,410.0** |
| 03 01 | დასუფთავება და ნარჩენების გატანა | 6,300.0 |
| 03 02 | შპს "ANAKLIA-GANMUKHURIS RESORTS" ფინანსური ხელშეწყობა | 800.0 |
| 03 03 | ბოტანიკური ბაღის ხელშეწყობის პროგრამა | 1,050.0 |
| 03 04 | სოფლის მეურნეობის განვითარების ხელშეწყობის პროგრამა | 120.0 |
| 03 05 | პარკების,სკვერების და ბულვარის რეკონსტრუქციისა და კეთილმოწყობის პროგრამა | 100.0 |
| 03 08 | მუნიციპალური ტერიტორიის და მოსახლეობის დაცვის ღონისძიებები მღრღნელებისა და სხვა ცხოველებისაგან | 40.0 |

### **განათლება**

2024 წლის ბიუჯეტის ასიგნებების 20% გამოყოფილია განათლების პრიორიტეტის დაფინანსებაზე, რაც ნომინალურ გამოხატულებაში 12605.0 ათას ლარს შეადგენს. 2022-2024 წლებში პრიორიტეტის ფარგლებში გამოყოფილი ასიგნებების მოცულობა ასეთია:

|  |  |  |
| --- | --- | --- |
| **04 00** | **განათლება** | **12,605.0** |
| 04 01 | სკოლამდელი აღზრდის ხელშეწყობის პროგრამა | 11,100.0 |
| 04 03 | სკოლისგარეშე სწავლისა და ახალგაზრდობის განვითარების ხელშეწყობის პროგრამა | 1,065.0 |
| 04 04 | საგანმანათლებლო-შემეცნებითი ღონისძიებების დაფინანსება/თანადაფინანსების პროგრამა | 100.0 |
| 04 05 | ბავშვების და ახალგაზრდების შესაძლებლობის განვითარების ხელშეწყობის პროგრამა | 300.0 |
| 04 06 | შ. მესხიას სახელობის სახელმწიფო სასწავლო უნივერსიტეტის ხელშეწყობის პროგრამა | 40.0 |

### **კულტურა, რელიგია, ახალგაზრდობა და სპორტი**

2024 წლის ბიუჯეტის ასიგნებების 10% გამოყოფილია კულტურა, რელიგია, ახალგაზრდობის ხელშეწყობა და სპორტის პრიორიტეტის დაფინანსებაზე, რაც ნომინალურ გამოხატულებაში 6,495.0 ათას ლარს შეადგენს. 2022-2024 წლებში პრიორიტეტის ფარგლებში გამოყოფილი ასიგნებების მოცულობა ასეთია:

კულტურა, რელიგია, ახალგაზრდობისა და სპორტის პრიორიტეტის ფარგლებში დაგეგმილია შემდეგი პროგრამების დაფინანსება:

|  |  |  |
| --- | --- | --- |
| **05 00** | **კულტურა, რელიგია ახალგაზრდული და სპორტული ღონისძიებები** | **6,495.0** |
| 05 01 | სპორტისა და ახალგაზრდული პროგრამების განვითარების ხელშეწყობა | 1,570.0 |
| 05 01 01 | მუნიციპალიტეტის სპორტის  განვითარების ცენტრი | 1,300.0 |
| 05 01 02 | სპორტული და ახალგაზრდული  ღონისძიებების დაფინანსება | 220.0 |
| 05 01 03 | მინი სპორტული მოედნების  მშენებლობა-რეაბილიტაცია | 50.0 |
| 05 02 | კულტურის სფეროს განვითარება | 4,245.0 |
| 05 02 01 | ხელოვნებისა და კულტურის  ხელშეწყობის პროგრამა | 1,550.0 |
| 05 02 02 | კულტურული მემკვიდრეობის  ძეგლთა დაცვის პროგრამა | 100.0 |
| 05 02 03 | საბიბლიოთეკო დარგის განვითარების პროგრამა | 950.0 |
| 05 02 04 | კულტურული ღონისძიებების დაფინანსება | 550.0 |
| 05 02 05 | ტელერადიომაუწყებლობა და  საგამომცემლო საქმიანობა | 65.0 |
| 05 02 06 | რელიგიის ხელშეწყობის პროგრამა | 130.0 |
| 05 02 07 | სახელოვნებო სკოლების ხელშეწყობის პროგრამა | 900.0 |
| 05 03 | საცხენოსნო კლუბ "ხარებას"  ფინანსური ხელშეწყობა | 80.0 |
| 05 04 | ქართული ფეხბურთის განვითარების ხელშეწყობის პროგრამა | 570.0 |
| 05 05 | სსიპ შ.დადიანის სახელობის სახელმწიფო პროფესიული დრამატული თეატრის ხელშეწყობის პროგრამა | 30.0 |

**ჯანმრთელობის დაცვა და სოციალური უზრუნველყოფა**

2024 წლის ბიუჯეტის ასიგნებების 8% გამოყოფილია მოსახლეობის ჯანმრთელობის დაცვისა და სოციალური უზრუნველყოფის პრიორიტეტის დაფინანსებაზე, რაც ნომინალურ გამოხატულებაში 4,945.0 ათას ლარს შეადგენს. 2022-2024 წლებში პრიორიტეტის ფარგლებში გამოყოფილი ასიგნებების მოცულობა ასეთია:

ჯანმრთელობის დაცვა და სოციალური უზრუნველყოფის პრიორიტეტის ფარგლებში დაგეგმილია შემდეგი პროგრამების დაფინანსება:

|  |  |  |
| --- | --- | --- |
| **06 00** | **ჯანმრთელობის დაცვა და  სოციალური უზრუნველყოფა** | **4,945.0** |
| 06 01 | ჯანმრთელობის დაცვა | 2,100.0 |
| 06 01 01 | საზოგადოებრივი ჯანდაცვის მომსახურება | 450.0 |
| 06 01 03 | ზუგდიდის მუნიციპალიტეტის ტერიტორიაზე რეგისტრირებულ (ადგილობრივი და დევნილი) პირთა ჯნმრთელობის დაცვის პროგრამა | 1,650.0 |
| 06 02 | სოციალური დაცვა | 2,785.0 |
| 06 02 01 | სოციალურად დაუცველი მოსახლეობის კვებით უზრუნველყოფის პროგრამა | 370.0 |
| 06 02 02 | ომის ვეტერანთა სოციალური  დაცვის პროგრამა | 45.0 |
| 06 02 03 | გენდერული თანასწორობის, ოჯახებისა და ბავშვების გაძლიერება | 85.0 |
| 06 02 04 | შეზღუდული შესაძლებლობის მქონე პირთა სოციალური დაცვის პროგრამა | 260.0 |
| 06 02 05 | მარტოხელა მშობლის  სოციალური დაცვის პროგრამა | 120.0 |
| 06 02 06 | ხანდაზმულთა მხარდაჭერის პროგრამა | 40.0 |
| 06 02 07 | სადღესასწაულო დღეების  დახმარების პროგრამა | 100.0 |
| 06 02 08 | ტრანსპორტით შეღავათიანი მგზავრობის თანადაფინანსების პროგრამა | 140.0 |
| 06 02 09 | სხვადასხვა მიზეზით უსახლკაროდ დარჩენილთა და დაზარალებულთა ხელშეწყობის პროგრამა | 280.0 |
| 06 02 10 | დევნილთა მხარდაჭერის პროგრამა | 50.0 |
| 06 02 11 | სოციალურად დაუცველი მოსახლეობის გათბობის საშუალებებით მხარდაჭერისა და სოციალური საფრთხის წინაშე მყოფი ოჯახების ფინანსური დახმარების პროგრამა | 250.0 |
| 06 02 12 | სოციალურად დაუცველი ოჯახების და მოწყვლადი ჯგუფების მხარდაჭერის მიზნით წარმოდგენილი პროექტების თანადაფინანსება | 50.0 |
| 06 02 13 | პროგრამა ,,სოციალური საცხოვრისი კეთილგანწყობილ გარემოში“ | 45.0 |
| 06 02 14 | უსახლკაროდ და მძიმე საცხოვრებელი პირობების მქონე პირთა საცხოვრებელი ფართით უზრუნველყოფის პროგრამა | 950.0 |
| 06 03 | ბავშვის უფლებებისა და მხარდაჭერის პროგრამა | 60.0 |
| 06 03 01 | უკიდურეს სიღარიბეში მყოფი სოციალურად დაუცველი ბავშვების მატერიალური დახმარების პროგრამა | 20.0 |
| 06 03 03 | ბავშვთა სადღესასწაულო და სოლიდარობის დღეების აღნიშვნის პროგრამა | 5.0 |
| 06 03 04 | სოციალურად დაუცველი ბავშვებისთვის სპორტულ-გამაჯანსაღებელი წრეების დაფინანსების პროგრამა | 35.0 |

### **მმართველობისა და საერთო დანიშნულების ხარჯები**

2024 წლის ბიუჯეტის ასიგნებების 26% გამოყოფილია მმართველობისა და საერთო დანიშნულების ხარჯების დასაფინანსებლად, რაც ნომინალურ გამოხატულებაში 16,832.0 ათას ლარს შეადგენს. 2022-2024 წლებში პრიორიტეტის ფარგლებში გამოყოფილი ასიგნებების მოცულობა ასეთია:

მმართველობა და საერთო დანიშნულების პრიორიტეტის ფარგლებში დაგეგმილია შემდეგი პროგრამების დაფინანსება:

|  |  |  |
| --- | --- | --- |
| **01 00** | **მმართველობა და საერთო  დანიშნულების ხარჯები** | **16,832.0** |
| 01 01 | საკანონმდებლო და აღმასრულებელი ორგანოების საქმიანობის უზრუნველყოფა | 12,039.0 |
| 01 01 01 | მუნიციპალიტეტის საკრებულო | 2,234.0 |
| 01 01 02 | მუნიციპალიტეტის მერია | 9,805.0 |
| 01 02 | საერთო დანიშნულების ხარჯები | 330.0 |
| 01 02 01 | სარეზერვო ფონდი | 150.0 |
| 01 02 03 | საჯარო მოსამსახურეთა გადამზადებასთან დაკავშირებული ხარჯები | 100.0 |
| 01 02 04 | სხვა დანარჩენი საერთო დანიშნულების ხარჯი | 80.0 |
| 01 04 | მგფ-ის და სხვა ვალდებულებების დაფარვა | 3,663.0 |
| 01 05 | მუნიციპალიტეტის ტერიტორიაზე ვიდეო მეთვალყურეობის კამერების დამონტაჟება | 800.0 |

მმართველობა და საერთო დანიშნულების ხარჯები მოიცავს მუნიციპალიტეტის საკრებულოს და მერიის აპარატის დაფინანსებას. მათ შორის მერიასა და საკრებულოს აპარატში დასაქმებულია 317 მუშაკი, მათ შორის მერიაში 288 მუშაკი, ხოლო საკრებულოს აპარატში 29 მუშაკი.

### **რას ნიშნავს ჩემთვის 2024 წლის ბიუჯეტი?**

გზების მოვლა პატრონობა

600 000 ლარი

განხორციელდება შიდა გზების მიმდინარე და კაპიტალურ შეკეთება, მათ შორის გზების  (ორმული) და ფრაგმენტული შეკეთება, გზების ქვიშა - ხრეშოვანი მასალის მოწყობა, ქუჩების ტროტუარების მიმდინარე კაპიტალური შეკეთება, გზებზე ასფალტ/ ბეტონის დაზიანებული მონაკვეთებზე ბზარების დამუშავება.



სანიაღვრე არხების მშენებლობა

რეაბილიტაცია და ექსპლოატაცია

450 000 ლარი

მოხდება სანიაღვრე ქსელის გაფართოება და გამტარუნარიანობის გაუმჯობესება. პროგრამის ფარგლებში განხორციელდება მუნიციპალიტეტში არსებული სანიაღვრე და წყალსაწრეტი არხების რეაბილიტაცია, ასევე ახალი წყალსაწრეტი არხების და ნაპირსამაგრი ჯებირების მოწყობა. დაგეგმილია ქალაქ ზუგდიდის მაცხოვრისკარის ადმინისტრაციულ ერთეულში, ბარამიას ქუჩაზე მდებარე მრავალბინიანი საცხოვრებელი სახლების ეზოებში სანიაღვრე სისტემის მშენებლობა.



გარე განათება

1 500 000 ლარი

ქვეპროგრამის ფარგლებში დაფინანსდება მოხმარებული ელექტროენერგიის საფასურის გადახდა, მუნიციპალიტეტის გზებზე და შიდა ეზოებში გარე განათების ახალი ქსელის მოწყობა. პროგრამის ფარგლებში დაგეგმილია ზუგდიდის მუნიციპალიტეტის რიყეს ადმინისტრაციულ ერთეულში, დავით აღმაშენებლის ქუჩაზე გარე განათების მოწყობა



კეთილმოწყობა

5 548 000 ლარი

პროგრამის ფარგლებში მოხდება მუნიციპალიტეტის საკუთრებაში/სარგებლობაში არსებული ობიექტების კეთილმოწყობა და მოვლა-პატრონობა; საზოგადოებრივი დანიშნულების ინფრასტრუქტურული სივრცეების მოწესრიგება და განვითარება. მოსახლეობის დასვენებისა და გართობისათვის მიმზიდველი გარემოს შექმნა, სადაც გათვალისწინებული იქნება შშმ პირთა, საბავშვო ეტლით მოსარგებლეთა, ბავშვების, კაცების და ქალების საჭიროებები.



დასუფთავება და გარემოს დაცვა

8 410 000 ლარი

დაგვა დასუფთავება გარემოს დაცვა

პროგრამა ემსახურება ზუგდიდის მუნიციპალიტეტის მთელს ტერიტორიაზე, ზუგდიდის მუნიციპალიტეტში შემავალ ქალაქში და 48 სასოფლო ადმინისტრაციულ ერთეულში საჯარო და საზოგადოებრივი სარგებლობის ადგილების, შიდა გზების, ტროტუარების, სკვერების, გაზონების, მოსახლეობის ყოველდღიური კონცენტრაციის ადგილების დაგვა - დასუფთავებას, ნარჩენების აკრეფა-შეგროვებას და ტრანსპორტირებას ნაგავსაყრელში; მყარი ნარჩენების გატანას მუნიციპალიტეტში ფუნქციონირებადი 1200-ზე მეტი კომერციული, ინსტიტუციური და ინდუსტრიული ობიექტიდან; ასევე შპს „ANAKLIA-GANMUKHURI RESORTS”-ისა და ა(ა)იპ „ბოტანიკური ბაღი“-ს ფუნქციონირების უზრუნველყოფა.



განათლება

12 605 000 ლარი

მუნიციპალიტეტის ტერიტორიაზე ფუნქციონირებს 63 საბავშვო ბაღი, რომლის ფუნქციონირებას უზრუნველყოფს ააიპ "სკოლამდელ სააღმზრდელო დაწესებულებათა მართვის ცენტრი“. სულ სკლომადელ დაწესებულებებში დასაქმებულია 996 თანამშრომელი, ხოლო ირიცხება 3976 აღსაზრდელი. პროგრამის მიზანია ბავშვების ოპტიმალური ზრდისა და განვითარების უზრუნველსაყოფად შესაფერისი გარემოს შექმნა, რაც გულისხმობს სტანდარტის შესაბამისი უსაფრთხო გარემოსა და დაცული სანიტარულ-ჰიგიენური ნორმების დამკვიდრებას.

ასევე განათლების პრიორიტეტის ფარგლებში დაფინანსდება სკოლისგარეშე სწავლისა და ახალგაზრდობის განვითარების ხელშეწყობის პროგრამა და განსაკუთრებული ნიჭის მქონე ახალგაზრდებისა და ბავშვთა ფინანსური მხარდაჭერის პროგრამა.



სპორტისა და ახალგაზრდული პროგრამების განვითარების ხელშეწყობა

1 570 000 ლარი

ახალგაზრდების მრავალმხრივი განვითარების ხელშეწყობა და მათში ცხოვრების ჯანსაღი წესის დამკვიდრება მუნიციპალიტეტის ერთ-ერთი მთავარი პრიორიტეტია.

შესაბამისად, მუნიციპალიტეტი განაგრძობს კულტურული ღონისძიებების ფინანსურ მხარდაჭერას, წარმატებული სპორტსმენების ხელშეწყობას და შესაბამისი პირობების შექმნას რათა ნიჭიერმა ბავშვებმა და ახალგაზრდებმა შეძლონ მათი სპორტული შესაძლებლობების გამოვლენა, ასევე ახალგაზრდებში ცხოვრების ჯანსაღი წესის წახალისების მიზნით ხდება საჭირო ღონისძიებების ორგანიზაციულ-ფინანსური მხარდაჭერა.

ამ მიმართულებით მუნიციპალიტეტში ძირითადი პროგრამები ხორციელდება სპორტის სფეროში შექმნილი ა(ა)იპ „სპორტულ დაწესებულებათა მართვის ცენტრის“ მიერ.



კულტურის სფეროს განვითარება

4 245 000 ლარი

ა(ა)იპ “ხელოვნებისა და კულტურის განვითარების ცენტრი”-ს სტრუქტურა შედგება: მიხეილ (მაცი) ხორავას სახ. სამხატვრო გალერეის, ადგილობრივი მუზეუმების, ჩხორიის სამოყვარულო თეატრის და კულტურის განვითარების განყოფილებისგან. წლის განმავლობაში ხორციელდება სხვადასხვა პროექტები, რაც ხელს უწყობს ქართული ფოლკლორის აღორძინებას, ენთოგრაფიული მემკვიდრეობის შენარჩუნებას, განვითარებას და პოპულარიზაციას. ფოლკლორული ჯგუფების ხელშეწყობას, ქართული ხალხური სიმღერების აღდგენას და შენარჩუნებას. ხალხური ცეკვის სასცენო დამუშავების (დადგმის) მხატვრული კანონების დაცვას და მისი წარმომავლობისა კუთხური თავისებურებების გათვალისწინებით.

პროგრამის ფარგლებში ასევე ძირითადად ფინანსდება საბიბლიოთეკო დარგის განვითარების ქვეპროგრამა; სახელოვნებო სკოლების ხელშეწყობის ქვეპროგრამა და კულტურული ღონისძიებები.



ჯანმრთელობის დაცვა და სოციალური უზრუნველყოფა

4 945 000 ლარი

მოსახლეობის ჯანმრთელობის დაცვის ხელშეწყობა და მათი სოციალური დაცვა მუნიციპალიტეტის ერთ–ერთ მთავარ პრიორიტეტს წარმოადგენს. მუნიციპალიტეტი არსებული რესურსების ფარგლებში განაგრძობს სოციალურად დაუცველი მოსახლეობის სხვადასხვა დახმარებებით და შეღავათებით უზრუნველყოფას. ასევე განსაკუთრებული საჭიროებების მქონე ქალებისა და ბავშვების ეკონომიკურ და ფსიქო-სოციალურ მხარდაჭერას, გენდერული თანასწორობის ხელშემწყობი პროგრამების/ღონისძიებების განხორციელებას. სახელმწიფო ბიუჯეტიდან გამოყოფილი მიზნობრივი ტრანსფერის ფარგლებში საზოგადოებრივი ჯანმრთელობის დაცვის მიზნით ხორციელდება სხვადასხვა ღონისძიებები, რაც უზრუნველყოფს მუნიციპალიტეტის მოსახლეობის ჯანმრთელობის დაცვას გადამდები და ინფექციური დაავადებებისგან.